Miguel se miró fito fito a María cuan Romualdo, que siempre yera a l'aglor d'a birolla y s'enteraba de todas as notizias de rapiconté, les ne contó. "Cal fer bella cosa". Miguel yera ombre de poca parola. Con dezir ixa curteta frase ya yera prou como ta que Romualdo y María entendesen a mala folla que lebaba en os budiellos. Dende ixa tarde Miguel empezipió a implicar-se cada día más en a luita politica, abozinando-se de grapas en un mundo de raso diferent a o que eba conoxiu en o  suyo lugar. Encara que feba un poder per leyer y formar-se a el mesmo, o montañés tampoco no yera masiau teorico. Sabeba que o sistema yera inchusto, lo eba patiu en as suyas propias carnes, y debantaba a suya boz, la uniba a la d'altros ta que, a zofra, os reis, condes, duques y toz es caziques d'iste mundo s'esbolutrasen per tierra, conoxendo a miseria con a que tantas y tantas familias yeran castigadas a combibir dende feba sieglos. Asinas se podeba resumir o suyo sentir, si ye que nunca s'ese aturau a  pensar-ie y a esplanicar-lo.